Convivium Euryti et Heraclis
Convivium Euryti et Heraclis est episodium vitae mythicae Heraclis herois Graeci. Heracles domum Euryti regis Oechaliae visitans, ad cenam convocatus, filiam huius Iolam amat; quo amore a patre vetito, Heracles Eurytum ipsum filiosque omnes necaturus est. Cena illa in vasis Graecis depingitur, et praesertim in cratere Eurytii dicto operis Corinthiaci, anno circiter 600 a.C.n. confecto, in sepulcro iuxta Caere Vetus reperto, hodie apud Museum Lupariense sub siglo E 635 servato. Ibi videntur et litteris Corinthiacis nominantur viri sex reclinantes, Heracles, "Eurytius" filiique Iphitus, Toxeus, Clytius, Didaeon, atque filia Euryti Iole, quae timens iuxta Heraclem stat.